
הצעת חוק יסוד: משק המדינה (תיקון מס' 11) - הצבעות

היו"ר מיכאל איתן:

	בוקר טוב. אני מתכבד לפתוח את ישיבת ועדת החוקה, חוק ומשפט. חברים, אני מדבר כעת אל החברים באופוזיציה. החוק הזה הוגש על-ידי האוצר כחלק מהחבילה כולה. היה מאבק להעביר אותו לוועדה הזאת, ושלא יהיה בוועדה משותפת, ולא בשום מקום אחר, כחוק יסוד. היה מאבק נוסף שנקבל גם מסלול ועצמאות לדון בו יותר שעות מכפי שמתבקש מחוק יסוד. קיימנו בחוק הזה דיון מאוד מקיף, וגם הלכנו במידה רבה נגד עמדת האוצר, במספר נקודות מרכזיות שנוגעות לחוק הזה.

	אני פונה במיוחד לאופיר פינס-פז, כי עם אברום בורג היה לי, לדעתי, יותר קל, כי הוא היה פשוט שותף לנושאים.

אופיר פינס-פז:

	 אני המצאתי את החוק הזה.

היו"ר מיכאל איתן:

	אני מסכים, אבל אני מדבר על הדיונים עכשיו מול האוצר.

	עלו שלוש נקודות. דבר ראשון, קיבלנו את הבקשה והתחינה של פרופ' קלוד קליין, שהחוק לא יהיה הוראת שעה, אלא שיהיה הוראת קבע, כדי שלא תהיה זילות של חוק יסוד, כשהוא בא יחד עם הוראת שעה. זה סודר.

	הנושא השני שעלה על הפרק היה הנושא של שריון. האוצר רצה שיהיה שריון, והוועדה דחתה את בקשת האוצר.

אופיר פינס-פז:

	 מה זה שריון?

היו"ר מיכאל איתן:

	שהחוק הזה יהיה משורין, ואי-אפשר יהיה לשנות אותו.

	הנושא השלישי. הצלחנו לשמור על מעמדה של הכנסת בנושא של הערכה תקציבית. ההערכה נשמרה בידי הכנסת בסופו של התהליך. הכנסת תקבע, באמצעים מבוקרים, את גובה ההערכה.

	מה שנשאר פתוח זה עניין מספר החברים. אני אומר בצורה הגלויה ביותר, אני מבקש שהאופוזיציה תראה בזה את חלקה בעיצוב החוק. זה חוק שהאופוזיציה תמכה בו, דרך אגב. אולי לא כולה, אבל לפחות מפלגת העבודה. אני מבקש שתהיה הכאן הסכמה, לפחות של אלה שתמכו בו בעבר, ואז אני אוכל לייצר הסכמה כללית, ושתהיה גם הסכמה במליאה, ואז נעמוד על כך שהמספר יהיה 50 חברי כנסת, ולא 55 חברי כנסת.

	זה תלוי בכם, כי אני נמצא בעימות מסוים מול הקואליציה, ואולי מול שר האוצר, ואני רוצה לשכנע אותם שעדיף שהם גם ירדו מהעץ. אם לא נגיע להסכמה, אז יהיו שתי גרסאות.

זהבה גלאון:

	 נסכים על 50 חברי כנסת.

היו"ר מיכאל איתן:

	אתם צריכים להסכים שהחוק יעבור כפי שהוא. אתם לא הצבעתם בעדו, אני לא יכול לבקש מכם.

זהבה גלאון:

	 אנחנו התנגדנו לחוק.

היו"ר מיכאל איתן:

	אתם התנגדתם, אבל מפלגת העבודה תמכה בחוק הזה. זה חוק שאופיר פינס הביא. אם יש הסכמה, אנחנו מורידים ל-50 חברי כנסת. אם עושים סתם אופוזיציה, אני אלך עם הקואליציה על 55 חברי כנסת.

אברהם בורג:

	 כשאתה אומר "50 חברי כנסת", האם לא נמצא את עצמנו עם הסתייגות של הממשלה אחרי כן במליאה?

היו"ר מיכאל איתן:

	 זה נוסח הוועדה.

אופיר פינס-פז:

	 במה תתמוך?

היו"ר מיכאל איתן:

	אני אתמוך ב-50 חברי כנסת.

גדעון סער:

	 אם תהיה הסכמה על 50 חברי כנסת, אני אוריד את ההסתייגות.

אברהם בורג:

	 אם יש הסכמה על 50 חברי כנסת, ואין הסתייגות של הממשלה, זה פייר.

יורי שטרן:

	 כשמדובר בעלות ההסתייגות, מדובר בעלות ההסתייגות לשנת תקציב הנוכחית?

היו"ר מיכאל איתן:

	לא, רק שנה אחת.

סיגל קוגוט:

	כל שנה אחת.

היו"ר מיכאל איתן:

	אתה יכול להגיש הצעת חוק שהעלות שלה 100 מיליון שקלים, ובלבד שזה מפוזר על 20 שנה, כל שנה 5 מיליון.

אברהם בורג:

	 מיקי איתן, סעיף 138 לתקנון, שאמור להיות נובע מזה, מוצבע עכשיו גם כן?

סיגל קוגוט:
	
	לא מצביעים עליו, זה הולך לוועדת הכנסת.

אברהם בורג:

	 לגבי מנגנון העדכון של ה-5 מיליון שקלים. אתמול העליתי סוגיה שמנגנון העדכון יהיה החלק היחסי של תקציב המדינה.

היו"ר מיכאל איתן:

	קבעו כאן מנגנון עדכון לפי מדד המחירים.

אברהם בורג:

	 אני מבקש הסתייגות בנושא הזה.

גדעון סער:

	 אדוני יושב-ראש הוועדה, כשם שיש הסכמה לתמוך, בהנחה שמספר חברי הכנסת יורד ל-50, ואני אוריד הסתייגויות להעלות את המספר, שהאופוזיציה לא תגיש הסתייגויות הפוך. אני מבקש שזה יהיה הסכם ג'נטלמני. אני אעמוד על כך שהממשלה תעמוד בסיכום הזה.

היו"ר מיכאל איתן:

	ההסכמה מחייבת רק את המפלגות שהצביעו בעד ההצעה קודם.

גדעון סער:

	 אמרה יושבת-ראש סיעת מרצ שהם יימנעו, זה, בעיני, גם יפה.

היו"ר מיכאל איתן:

	 העניין של הירידה ל-50 חברי כנסת, ויש לכם בזה הישג, והצבעתם בשביל זה קודם.

זהבה גלאון:

	אני עכשיו אמנע, אבל אני לא יכולה לדבר בשם הסיעה, כי הצבענו נגד הצעת החוק.

היו"ר מיכאל איתן:

	אני מדבר בעיקר אל אנשי מפלגת העבודה.

סיגל קוגוט:
	
	אנחנו עוברים להצבעה על ההסתייגויות.

היו"ר מיכאל איתן:

	 מי בעד ההסתייגות לשם החוק, ירים את ידו. מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.

	הסתייגות לסעיף 1.

סיגל קוגוט:
	
	זו הסתייגות להפוך את החוק להוראת שעה. זו הסתייגות של קבוצת מרצ, של נסים זאב ואברהם בורג. ההסתייגות אמרת שבמקום שהחוק יהיה לתמיד, ההוראה הזאת תהיה עד השנה הבאה, ואז ידונו בה שוב.

אברהם בורג:

	 אותי תורידי, לאור ההסכמה שנוצרה כאן.

זהבה גלאון:

	 יש כאן בעיה, כי בחוק יסוד יש הוראת שעה.

היו"ר מיכאל איתן:

	הופיע כאן קלוד קליין והתחנן שנוריד את הוראת השעה. יש כאן חוק יסוד, וברגע שלוקחים חוק יסוד והופכים אותו להוראת שעה, משום שאת אומרת שאת לא יכולה לטפל בו כחוק יסוד, ולכן תכתבי שהוא הוראת שעה, אבל במהות הוא נשאר חוק יסוד, את מקעקעת את כל עניין חוקי היסוד. את מוזילה את החקיקה. את עושה צחוק. ועכשיו המילים "הוראת שעה" יבואו על כל דבר ועניין.

זהבה גלאון:

	 הבעיה שלי מהותית עם החוק. אני גם לא רוצה שבחוק הזה יהיו 50 חברי כנסת.

היו"ר מיכאל איתן:

	מי בעד ההסתייגות של חברי הכנסת חיים אורון ואחרים, ירים את ידו. מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.

	יש כאן הסתייגות לסעיף 3ג המוצע, לגבי מספר חברי הכנסת הנדרש על מנת להעביר את הצעת החוק התקציבית.

סיגל קוגוט:
	
	יש פה תיקון להסתייגות של נסים זאב.

היו"ר מיכאל איתן:

	חבר הכנסת נסים זאב מציע 20 חברי כנסת. מי בעד, ירים את ידו. מי נגד, ירים את ידו.

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.

	חברי הכנסת עזמי בשארה וחבריו מציעים 30 חברי כנסת. מי בעד, ירים את ידו. מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.

	הם גם מציעים שהרוב יידרש רק בקריאה ראשונה, ולכן הם מוחקים את המילים "קריאה שנייה וקריאה שלישית". מי בעד? מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	קבוצת ברכה מציעה "במקום '50/55' יבוא '33'". מי בעד 33? מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.
	הם גם מציעים שהרוב יחול רק בקריאה שנייה ושלישית ולא בקריאה הראשונה. מי בעד? מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.

	אנחנו מצביעים עכשיו על ארבע הסתייגויות לסעיף קטן (ב). קודם הפלנו את כל ההסתייגויות שנגעו למספר חברי הכנסת הנדרש על מנת להעביר הצעת חוק שיש לה עלות תקציבית. עכשיו אנחנו דנים בהסתייגויות שנוגעות למספר חברי הכנסת הנדרש על מנת להעביר הסתייגות שיש לה משמעות תקציבית. מי בעד ההצעות להכניס שינוי במספר חברי הכנסת הדרוש להסתייגות תקציבית, ירים את ידו. מי נגד ההסתייגויות?

הצבעה
בעד ההסתייגויות – מיעוט
נגד – רוב
ההסתייגויות לא נתקבלו.

היו"ר מיכאל איתן:

	תודה רבה. ההסתייגויות נפלו.

	קבוצת מרצ מציעה לסעיף קטן (ד) במקום מגבלה של 5 מיליון שקלים שההגבלה על הצעת החוק התקציבית תהיה רק בסכומים העולים על 50 מיליון שקלים. מי בעד ההסתייגות? מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.

	קבוצת בל"ד, קבוצת ברכה וחבר הכנסת טלב אלסאנע מציעים במקום 5 מיליון שקלים שיבואו 15 מיליון שקלים. מי בעד? מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.

	חבר הכנסת נסים זאב מציע 10 מיליון במקום 5 מיליון. מי בעד? מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.

	קבוצת ברכה וחבר הכנסת טלב אלסאנע מציעים שינוי בהגדרה של גוף מתוקצב. במקום ההגדרה הקיימת יבוא "גוף המתוקצב במלואו מכספים שמקורם בתקציב המדינה". מי בעד ההסתייגות? מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.


היו"ר מיכאל איתן:

	ההסתייגות נפלה.

	קבוצת מרצ, קבוצת בל"ד, קבוצת ברכה וקבוצת שינוי מציעים הסתייגות לגבי סעיף התחולה.

סיגל קוגוט:
	
	אני חושבת שלא צריך אותה מן הטעם הבא. עכשיו מדובר ב-50 חברי כנסת, וחוק היסוד כבר בתוקף וממשיך לחול על הצעות חוק קיימות, מהשלב שבו הן נמצאות. כלומר, רוב הצעות החוק עברו בתקופה שחוק הוראת השעה היה בתוקף, וגם שם היה צריך 50 חברי כנסת.

רשף חן:

	 אנחנו מסירים את ההסתייגות בעניין הזה, כי יש המשך של המצב הקיים.

זהבה גלאון:

	 יש הגיון להסיר.

היו"ר מיכאל איתן:

	קבוצת בל"ד איננה כאן, לכן נוריד פורמלית את ההסתייגות, ואחר כך נשכנע אותם בטוב. מי בעד ההסתייגות של קבוצת בל"ד וקבוצת ברכה לעניין התחולה, ירים את ידו. מי נגד?

הצבעה
בעד ההסתייגות – מיעוט
נגד – רוב
ההסתייגות לא נתקבלה.

היו"ר מיכאל איתן:

	ההסתייגות נפלה.

	חברים, מי בעד העברת הצעת החוק לקריאה שנייה ולקריאה שלישית, על-פי הנוסח שהוועדה אישרה? היתה הסכמה על 50 חברי כנסת, אני עומד בהסכמה הזאת. מי נגד?

הצבעה
בעד אישור הצעת החוק - רוב 
נגד – מיעוט
אושר להעביר את הצעת חוק-יסוד: משק המדינה (תיקון מס' 6) לקריאה שנייה ושלישית.

היו"ר מיכאל איתן:

	 אושר להעביר את הצעת החוק לקריאה שנייה ושלישית. אני מודה לכם.

הישיבה ננעלה בשעה 09:30





